Monna o ngaparela mosadi wa gagwe _ News24
Monna o ngaparela mosadi wa gagwe
MONNA o tla tlogela rragwe le mmagwe mme o tla ngaparela mosadi wa gagwe.
Jaanong rona bo mma-basimane go thata go dira jalo.
Fa nako e fitlhile mosimane a godile, o tshwanetse wa mo tlogela a ye go fatafata a tlhokomele lelapa la gagwe. Gantsi go thata mo go bo mma-mosimane go dira jalo fela mosetsana e ne o tshwanetse a tlogela ba ga gabo a nyalwa.
Mo nakong tse dingwe mosetsana o tshela dinoka le dinokana a ya bogading.
Ke rata morwa wa me thata. Fela ke lemogile e sa ntse e le ka gale gore ke tshwanetse go rata ngwetsi ya me thata le yona.
E seng jalo re tlile go dira morwa wa me a ikgaoganye gabedi mme se ga se kgonagale ebile ga se tlhokege.
Morwa wa itse gore mma ke mang mme wa mo rata fela mosadi wa gagwe o tla pele mo botshelong jwa gagwe.
Fa a tshwanetse a dire kgetho o tla kgetha mosadi mme o bo o utlwa botlhoko wena o le mme. Akere le wena o kile wa nna ngwetsi.
O ne o sa rate fa monna wa gago a ganelela kwa ga bona a dula e le ngwana.
Jaanong ke eng o sekisa ngwetsi ka monna wa gagwe?
A le ene a itumele kwa ga gagwe. E nne kgosigadi.
Mo gongwe ke morwa a sa rateng go gola.
Go monate go nna le mme o o mo tlhokometseng. Fa go le mo molemong wa gagwe ke ngwana.
Ka go le lengwe ke monna. Fa o ratile go nyala o bona boleng ba lenyalo nna monna.
Bana ba gago ba tla tlhokomelwa ke mang fa le wena o le ngwana?
Mosadi wa gago o tlhoka monna o o tla mo sireletsang. Ga a tlhoke ngwana o mongwe.
Jaanong le tsona dingwetsi di tla di rwele ditopo.
Motho o tla a ipoleletse gore “ke tla mo bontsha mosadimogolonyana o wa moloi.
“Nna ga ka di gadikela go di phura.
“Ke palama pitse sonder saal”. Fa go le jalo go thata. O tla bona monna wa batho a le mo magareng.
A rata mosadi mme a sa rate go mo utlwisa botlhoko. Mo letlhakoreng le lengwe o rata mma mme ga a rate go mo utlwisa botlhoko.
A o ngwetsi ya me ke rata morwa wa me mme ke mo ratela tsotlhe tse di ntle ebile ke rata go mo bona a itumetse.
Fa e le gore o tlisa boitumelo mo botshelong jwa gagwe ga go tlhokege gore o nkutlwise botlhoko.
Ke rata le ditlogolwana tsa me mme ke rata fa ba eta ba tlile go mpona.
Dikgaitsedi le tsone ke tseo. Ga golo “Bo gakenyalwe” ba tla go shulafaletsa lenyalo la gago. Ba boshula le go feta mogalakane.
Ba tla go babetsa jaaka sebabetsane. Ga ba kitla ba bona o siametse kgaitsadi ya bona.
Go na le o mongwe o ba neng ba mo rata mme ene o kgethile wena.
Kgotsa ga ba rate a nyala gonne bone ba sa nyalwa.
O ka dira tsotlhe ngwetsi ya batho o ka se fenye.
Ba tla dira tsotlhe go lo kgaoganya.